b'\n_START_ARTICLE_\nLogopedi\n_START_PARAGRAPH_\nLogopedi (fra gresk logos \xe2\x80\x93 spr\xc3\xa5k og pedes \xe2\x80\x93 barn) er et fag- og forskningsfelt som handler om utredning, terapi og kompensatoriske teknikker for vansker med kommunikasjon, spising og svelging. Siden 2002 er logopedi i Norge et studium p\xc3\xa5 mastergradsniv\xc3\xa5. En ut\xc3\xb8ver innen fagfeltet kalles en logoped. Logopeder i Norge organiseres av Norsk logopedlag (NLL).\n_START_SECTION_\nKlientgrupper\n_START_PARAGRAPH_\nLogopedi kan v\xc3\xa6re aktuelt for personer med stemmevansker, taleflytvansker (stamming, l\xc3\xb8psk tale), spr\xc3\xa5kvansker (inkludert lese- og skrivevansker), uttalevansker, og spise- og svelgevansker. Vanskene kan v\xc3\xa6re medf\xc3\xb8dte, eller ha tilkommet p\xc3\xa5 bakgrunn av sykdom eller skade som har oppst\xc3\xa5tt i l\xc3\xb8pet av livet - s\xc3\xa5kalt erhvervede vansker. _NEWLINE_Eksempler p\xc3\xa5 tilstander som kan gi en eller flere vansker med behov for logopedi er for eksempel stemmeslitasje, cerebral parese, multippel sklerose, Huntingtons sykdom, demens, hjerneslag, hodeskader, spesifikke spr\xc3\xa5kvansker, utviklingshemninger, strupehodekreft, hjernesvulst, str\xc3\xa5lebehandling mot hals eller hode, kj\xc3\xb8nnsskifteoperasjon, leppe-kjeve-ganespalte, Parkinsons sykdom, hodeskade, nakkeskade, dysfagi._NEWLINE_Logopeder spesialiserer seg gjerne enten p\xc3\xa5 medf\xc3\xb8dte vansker (som regel hos barn) eller erhvervede vansker (som regel hos voksne), og ofte p\xc3\xa5 ett eller flere spesifikke fagomr\xc3\xa5der innenfor feltet.\n_START_SECTION_\nArbeidssteder\n_START_PARAGRAPH_\nFlertallet av logopedene i Norge arbeider i skolesektoren, med utredning og oppf\xc3\xb8lging av barn med spr\xc3\xa5k- og/eller talevansker. Logopeder er ansatt direkte ved skoler/spesialskoler og i kommunenes PP-tjenester. Logopeder i helsevesenet er som regel ansatt ved sykehus og rehabiliteringsinstitusjoner, og arbeider med utredning og oppf\xc3\xb8lging av barn eller voksne med kommunikasjons- spise- og svelgevansker som f\xc3\xb8lge av sykdom eller skade. I tillegg finnes det logopeder som driver privat praksis innen ulike omr\xc3\xa5der. Statped er nasjonalt kompetanseorgan innen logopedi, og bidrar med forskning og r\xc3\xa5dgivning innen fagfeltet.\n_START_SECTION_\nHenvisning til logoped\n_START_PARAGRAPH_\nEn kan selvf\xc3\xb8lgelig opps\xc3\xb8ke en privatpraktiserende logoped og betale for konsultasjonene selv. Men dersom en har behov for \xc3\xa5 f\xc3\xa5 behandling dekket av det offentlige, foreg\xc3\xa5r dette p\xc3\xa5 litt ulik m\xc3\xa5te avhengig av hvilken befolkningsgruppe man tilh\xc3\xb8rer:\n_START_SECTION_\nBarn i grunnskolealder\n_START_PARAGRAPH_\nBarn i grunnskolealder skal i prinsippet f\xc3\xa5 gratis tilbud fra kommunen, gjennom skolen de g\xc3\xa5r p\xc3\xa5, dersom de har vansker som gir behov for logopedi. Det skal foreligge en sakkyndig vurdering som synliggj\xc3\xb8r hvilke behov barnet har. Denne vurderingen utf\xc3\xb8res som regel av kommunens PP-tjeneste, og foresp\xc3\xb8rsler rettes dit.\n_START_SECTION_\nBarn i videreg\xc3\xa5ende skoles alder\n_START_PARAGRAPH_\nBarn i videreg\xc3\xa5ende skoles alder har krav p\xc3\xa5 tilbud fra fylkeskommunen p\xc3\xa5 samme m\xc3\xa5te som barn i grunnskolen har krav p\xc3\xa5 tilbud fra kommunen. Den fylkeskommunale PP-tjenesten utf\xc3\xb8rer sakkyndig vurdering og fatter vedtak. Foresp\xc3\xb8rsler rettes dit.\n_START_SECTION_\nVoksne med medf\xc3\xb8dte vansker\n_START_PARAGRAPH_\nNoen voksne har medf\xc3\xb8dte vansker som i prinsippet skulle ha blitt utredet og fulgt opp i skolen, men som av ulike grunner ikke ble det. Dette er vanligst blant de som vokste opp da det spesialpedagogiske systemet enn\xc3\xa5 ikke var godt utviklet, og blant innvandrere fra land der den spesialpedagogiske oppf\xc3\xb8lgingen er mangelfull. Disse kan ha rett til utredning og s\xc3\xa5kalt spesialoppl\xc3\xa6ring p\xc3\xa5 grunnskolens omr\xc3\xa5de, og kan kontakte voksenoppl\xc3\xa6ringen i kommunen der de bor.\n_START_SECTION_\nVoksne med erhvervede vansker\n_START_PARAGRAPH_\nVoksne som har f\xc3\xa5tt en sykdom eller skade som gir behov for logopedi har i prinsippet rett p\xc3\xa5 oppf\xc3\xb8lging fra kommunen. I de fleste kommuner er det kommunens voksenoppl\xc3\xa6ringstjeneste som h\xc3\xa5ndterer dette. Det m\xc3\xa5 foreligge en sakkyndig vurdering som synliggj\xc3\xb8r hvilke behov pasienten har. Denne kan utformes av logoped eller av lege, ergoterapeut eller annen person med godkjent helsefaglig utredningskompetanse. Dersom kommunen ikke kan stille et tilbud, kan en lege rekvirere dekning av timer hos privatpraktiserende logoped fra HELFO, p\xc3\xa5 samme m\xc3\xa5te som en rekvirerer fysioterapeut eller andre spesialister. _NEWLINE_De fleste personer som har f\xc3\xa5tt sykdommer og skader blir utredet p\xc3\xa5 sykehus, der leger og logopeder kan v\xc3\xa6re behjelpelige med vurdering og rekvisisjon av videre oppf\xc3\xb8lging. Dersom en ikke har blitt utredet b\xc3\xb8r en henvende seg til sin fastlege. Det er sv\xc3\xa6rt viktig at \xc3\xa5rsakene til eventuelle plager en opplever kartlegges grundig, og at underliggende sykdomstilstander behandles, for at riktige tiltak kan iverksettes og at terapien gir effekt.\n_START_SECTION_\nUtdanning innen logopedi\n_START_PARAGRAPH_\nLogopedi er en studieretning innenfor mastergradsstudiumet i spesialpedagogikk som tilbys ved Institutt for spesialpedagogikk ved Universitetet i Oslo, og et eget mastergradsstudium ved Psykologisk fakultet ved Universitetet i Bergen. Opptak ved Universitetet i Oslo forutsetter bachelorgrad i pedagogikk, spesialpedagogikk, f\xc3\xb8rskolel\xc3\xa6rer- eller almenl\xc3\xa6rererutdanning. Opptak ved Universitetet i Bergen forutsetter bachelorgrad i pedagogikk, spesialpedagogikk, f\xc3\xb8rskolel\xc3\xa6rer, helsefag, generell psykologi, eller lingvistikk og fonetikk.  Faglig minstekrav i opptaksgrunnlaget er gjennomsnittskarakteren C eller bedre. Ved flere s\xc3\xb8kere enn plasser, blir s\xc3\xb8kerne rangert etter karakterene i opptaksgrunnlaget. Det har de siste \xc3\xa5rene v\xc3\xa6rt stor kamp om plassene p\xc3\xa5 logopedstudiet, innvilget gjennomsnittskarakter har derav ligget p\xc3\xa5 B eller bedre. _NEWLINE_Det finnes ingen autorisasjon for logopeder i Norge. En logoped kan imidlertid ikke v\xc3\xa6re medlem av NLL dersom han eller hun ikke har en godkjent utdanning. Man kan derfor unders\xc3\xb8ke med NLL om en gitt logoped har utdanningen som kreves.\n_START_SECTION_\nLogopeder i utlandet\n_START_PARAGRAPH_\nHvilke funksjoner en logoped forventes \xc3\xa5 utf\xc3\xb8re, hvilke metoder som brukes og hvilke krav til kvalifikasjoner som gjelder for logopeder varierer fra land til land. Det gj\xc3\xb8r ogs\xc3\xa5 yrkestittelen. Ordet logopedi eller beslektede ord brukes i mange europeiske land, inkludert land med germanske eller latinske spr\xc3\xa5k. Et unntak er fransk, der det heter orthophonie. I Storbritannia brukes helst begrepet Speech and Language Therapy, mens man i USA bruker Speech-Language Pathology.'